

4
ועדת העבודה, הרווחה והבריאות
05/11/2002

[bookmark: _GoBack]פרוטוקולים/עבודה/5984
	ירושלים, ב' בכסלו, תשס"ג
7 בנובמבר, 2002

הכנסת החמש-עשרה                                                                                                נוסח לא מתוקן
       מושב חמישי

פרוטוקול מס' 596

מישיבת ועדת העבודה, הרווחה והבריאות
יום שלישי, ל' במרחשוון התשס"ג (5 בנובמבר 2002), שעה 12:30






סדר-היום:		הודעת הסמים המסוכנים (שינוי התוספת הראשונה לפקודה),
			(מס' 1), התשס"ג-2002.






נכחו:


	חברי הוועדה:	דוד טל - היו"ר
			גנדי ריגר




	מוזמנים:	אסי מסינג		-  משרד האוצר
			מיקי אריאלי		- משרד הבריאות
			יואל ליפשיץ		- משרד הבריאות
			ד"ר ישראל פיטוסי	- משרד הבריאות
			ד"ר חיים  מהל		- הרשות למלחמה בסמים







מנהלת הוועדה:		שירלי אברמי
יועצת משפטית:		ג'ודי וסרמן
קצרנית:		חפציבה צנעני


הודעת הסמים המסוכנים (שינוי התוספת הראשונה לפקודה) (מס' 1), התשס"ג-2002



היו"ר דוד טל:

	אני פותח את הישיבה. על סדר-היום: הודעת הסמים המסוכנים (שינוי התוספת הראשונה לפקודה) (מס' 1), התשס"ג-2002.

יואל ליפשיץ:

	מדובר בתוספת שלושה חומרים שמוגדרים כסמים מסוכנים, וזה חלק מהאמנה הבינלאומית - אמנת וינה - שאנו חתומים עליה ומתחייבים בה. אם ברצונכם לדעת יותר פרטים על שלושת החומרים האלה, יש פה רוקח מאגף הרוקחות שיסביר זאת.

היו"ר דוד טל:

	האם עד היום זה זה לא היה סם מסוכן?

ישראל פיטוסי:

	לא.

היו"ר דוד טל:

	האם יכולתי לצרוך אותו?

ישראל פיטוסי:

	כן.

היו"ר דוד טל:

	האם זה עם  מירשם רופא או בלי?

ישראל פיטוסי:

	עם מירשם רופא.

היו"ר דוד טל:

	היום הוא מוגדר כסם מסוכן, אבל אני מניח שעם מירשם רופא עדיין אפשר לקבלו. אם כך, מה ההבדל?

ישראל פיטוסי:

	מי שמחזיק זאת בניגוד למירשם רופא, יש לו בעיה עם המשטרה.

	אתחיל מהחומר האחרון - רמיפנטניל - שהוא תרופה רשומה במדינתנו, ומשתמשים בו כחומר נגד כאבים בזמן ההרדמה.


היו"ר דוד טל:

	האם משתמשים לכאבים בזמן ההרדמה. אם הוא  מורדם, ממילא אין לו כאבים.

ישראל פיטוסי:

	כשאתה מתחיל ההרדמה והטיפול, אתה צריך את החומר הזה כדי להרגיעו מבחינת הכאבים.

חיים מהל:

	אם הוא יהיה יותר מדי עירני, הוא יתקשה בהרדמה.

ישראל פיטוסי:

	שני החומרים האחרים - MTA-4  ודיהידרואטרופין - אינם תרופות, אלא משתמשים בהם לרעה בהרבה מדינות, אם זה בארצות-הברית או באירופה.

היו"ר דוד טל:

	האם זה מאותה משפחה של האטרופין שנקבל ונצטרך להזריק לירך?

יואל ליפשיץ:

	לא.

ישראל פיטוסי:

	הדיהידרואטרופין הוא סוג של חומר שנקרא: אטרופין, וזה ממשפחת האופייאטים. יש לו פוטנציאל גדול מאד לעומת המורפין, אבל יש לו אפקט קצר מאד. לכן, לא משתמשים בו במדינות המערב. בסין הוא נרשם, אבל זו המדינה היחידה בה התרופה הזו נרשמת ככזו מ-1992.

	ה-MTA-4 הוא חומר שדומה ל"אקסטזי".

היו"ר דוד טל:

	היש צעירים שמשתמשים בזה?

ישראל פיטוסי:

	כן, בהחלט.

היו"ר דוד טל:

	האם הוא יותר חלש או יותר חזק?

ישראל פיטוסי:

	זה יותר חזק.

יואל ליפשיץ:

	כל התכשירים, אנו מזהים בהם שימוש לרעה. לכן, אנו רוצים להכניסם לפקודה.

היו"ר דוד טל:

	אתה אומר, שזה בגלל אמנת וינה, כלומר בגלל שהעולם החליט שזה לא טוב.

יואל ליפשיץ:

	כן.

חיים מהל:

	אני דוקטור חיים מהל מהרשות למלחמה בסמים. לפעמים כתוב בעיתונות שמישהו הורעל מ"אקסטזי", אז ה"אקסטזי" הוא לא מורעל ברעל עכברים, אלא לפעמים הפורמולה שיוצרה היא לא בדיוק "אקסטזי" ואז זו יכולה להיות הנוסחא הזאת שהיא קצת יותר פוטנטית.

היו"ר דוד טל:

	אני מעמיד את ההודעה להצבעה.

ה צ ב ע ה

הודעת הסמים המסוכנים (שינוי התוספת הראשונה לפקודה) (מס' 1),
התשס"ג-2002, התקבלה.


היו"ר דוד טל:

	אנו מאשרים את הודעת הסמים המסוכנים הללו, על-פי בקשת משרד הבריאות, וזה יירשם בתוספת הראשונה לפקודה. תחילת הנושא הזה היא משלושים יום מיום פרסום ההודעה. השר נסים דהן בעד, אתם בעד ואנו בעד. אשר על כן, אנו מאשרים זאת. הצבענו, ואני בעד.

חיים  מהל:

	כשבאנו לוועדה, היה גם חומר רביעי בשם GHB. האם הורידו אותו?

שירלי אברמי:

	קיבלנו את זה כמעודכן במקום הקודם.

היו"ר דוד טל:

	אני דן במה שמביאים לי.

	הנושא אושר.

	אני נועל את הישיבה.

	רבותי, תודה רבה לכם.

	הישיבה ננעלה בשעה 12:38.
 





